  Майя Бывальцева Россиысь географи огазеяськон туспуктэмъёсъя «Тужгес чебер кун» («Самая красивая страна») VII вожвылъяськон ялӥз. Кызьы ивортэмын ужрадлэн сайтаз, ужъёсты 10 ӧръёсъя кутозы. Конкурслэн ӧръёсыз: «Пейзаж». «Дикие животные», «Магия воды», «Эти забавные животные», «Фотопроект», «Россия с высоты птичьего полета», «Многоликая Россия», «Живой архив», «Снято на смартфон», «Искусство дикой природы (арт-фото)».  Вожвылъяськонэ ыстэм туспуктэмъёс одно ик Россиын лэсьтэмын луыны кулэ. Кунысь мукет фотоконкурсъёсын вормем ужъёсты, озьы ик дорысь пӧйшуръёсын (коӵышъёсын, пуныосын, попугайёсын но со выллем) но будосъёсын фотоосты уз кутэ Туспуктэмъёслы куронъёсын, озьы ик вожвылъяськонлэн положениеныз  тодматскыны луоз. Туэ нырысьсэ «За кадром» нимысьтыз кузьым чакламын. Отчы вожвылъяськонэ ыстэм туспуктэмъёсты лэсьтон вакытлы сӥзем 3 минутозь видеороликъёсты келяны луэ. Ужъёсты 2021-тӥ арысь 5-тӥ оштолэзёзь ыстыны луэ. Экспертъёслэн ӧризы, кытчы 17 ӧнерлыко туспуктӥсьёс но фоторедакторъёс пыро, котькуд номинациын быдэн 10 финалистъёсты быръёз. Куартолэзе - инвожое жюри вормисьёсты, озьы ик туэ нырысьсэ кыкетӥ но куинетӥ инты басьтӥсьёсты быръёз. Котькуд номинациын вормисьёс 250 сюрс манетэн кузьым басьтозы. Со сяна, куартолэзе «Приз зрительских симпатий» номинациын вормисьёсты быръён понна онлайн амалэн куара сётон радъяськоз. 16 аресозь пиналъёс пӧлын ньыль номинациосъя вожвылъяськон мыноз. Котькуд ӧрын вормисьёс ӧнерлыко фотокамера басьтозы Фотоконкурс туспуктон искусство пыр Россилэн инкуазен, историен но лулчеберетэн герӟаськем кылёсбурез борды саклыкез кыскон, вордскем шаерез яратон но инкуазез утён мылкыд пыӵатон вылысь радъяське. Тегъёс: Мерлык Ижкар Удмуртия Россия вожвылъяськон туспуктэм  